পুজোয় রাশমিকার বাঙালি সাজের চিত্র, বাংলা ছবির জন্য?

দক্ষিণী চলচ্চিত্রের জনপ্রিয় অভিনেত্রী তাঁর অভিনয় ও সৌন্দর্যে মুগ্ধ করেছেন দর্শকদের। অভিনেত্রী এবার বলিউডে পা রাখতে চলেছেন। বলিউড অভিনেতা সিদ্ধার্থ মালহোত্রার সঙ্গে তিনি শুটিং শেষ করেছেন ‘মিশন মজনু’র। সার্চ ইঞ্জিন গুগলে ‘ভারতের জাতীয় ক্রাশ ২০২০’ নির্বাচিত হয়েছেন এই জনপ্রিয় দক্ষিণী অভিনেত্রী রাশমিকা মান্দানা।

আরও পড়ুন: রাশমিকার নাচের ক্লাস

বলিউডে তার প্রথম ছবি মুক্তি পেতে না পেতেই তাকে নিয়ে নতুন করে গুঞ্জন চাউর হয়েছে যে তিনি নাকি বাংলা ছবিতে অভিনয় করতে চলেছেন। বাঙ্গালিদের দুর্গাপুজোর মরসুমে সোশ্যাল মিডিয়ায় রাশমিকা নিজেরই পোস্ট করা একটি সাদাকালো পেইন্টিং এই গুঞ্জনকে উস্কে দিয়েছে। যে ছবিতে দেখা যাচ্ছে রাশমিকার পরনে শাড়ি, গলায় রয়েছে হার, মাথায় টিকলি এবং চোখেমুখে খেলে যাচ্ছে উৎসবের হাসির ঢেউ। পুজোর সময় পুরোপুরি বাঙালি বধূর সাজে রাশমিকার এই ছবি সোশ্যাল মিডিয়ায় তাঁকে নিয়ে আলোচনা শুরু করিয়ে দিয়েছে।

ছবির ক্যাপশনে রাশমিকা লিখেছেন,’এখন আমি সত্যিই একটি বাঙালি চরিত্রে অভিনয় করতে চাই’। পেইন্টিংটি সম্ভবত তারই কোন ভক্তের আঁকা। এই ছবি দেখার পর রাসমিকার বাংলা ছবিতে অভিনয় নিয়ে নেট দুনিয়ায় ঝড় উঠেছে। যদিও এ নিয়ে সরাসরি অভিনেত্রী কোনো মন্তব্য করেননি। তবে নেটিজেনদের অনেকেরই ধারণা তার ইচ্ছেই এই ইঙ্গিতকে পরিষ্কার করছে যে খুব শীঘ্রই তিনি বাংলা ছবিতে অভিনয় করবেন। যদিও টলিউড ইন্ডাস্ট্রি সূত্রে এখনো তা কেউ নিশ্চিত করে জানায়নি।

রাশমিকা-সিদ্ধার্থ অভিনীত ছবিটির প্রেক্ষাপট ১৯৭০ সাল। সত্য একটি ঘটনা অবলম্বনে এই ছবিটি তৈরি হয়েছে। একজন ‘র’ এজেন্ট এর ভূমিকায় দেখা যাবে সিদ্ধার্থকে। তাঁর বিপরীতে অভিনয় করবেন রাশমিকা। এই ছবিটি পরিচালনা করছেন শান্তনু বাগচী। এছাড়া আল্লু অর্জুন এর সঙ্গে প্রথমবার জুটি বেঁধে ‘পুষ্পা’ ছবিতে দেখা যাবে রাশমিকাকে।